DA Den Europæiske Unions Tidende C 238/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 238/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ASPERGES DU BLAYAIS«

EU-nr.: FR-PGI-0005-01254 – 19.8.2014

BOB ( ) BGB ( X )

1. Betegnelse

»Asperges du Blayais«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Asperges du Blayais« er hvide eller violette asparges.

Farven på »Asperges du Blayais« bestemmes på grundlag af farven på skudspidsen:

— hvide asparges: skudspidsen og skuddet er hvide, og en svag rosafarvning tillades

— violette asparges: skudspidsen er rosa til violet/purpurrød, og resten af skuddet er hvidt og undertiden svagt rosa. Asparges med en grøn ring rundt om skuddet er ikke tilladt.

»Asperges du Blayais« er blød og sød, skudspidsen smelter i munden og resten af skuddet er næsten helt lige uden krumning.

Skudspidsen på »Asperges du Blayais« er meget fast. Skuddene er velformede og hverken hule, krumme, gennembrudte eller knækkede, men kan være let bøjede.

Længden af »Asperges du Blayais« er:

— under 12 cm for aspargeshoveder

— mellem 12-17 cm for korte asparges

— over 17 cm for lange asparges.

De må højst være 22 cm lange. Minimumsdiameteren målt på den midterste del er 12 mm.

Det er tilladt, at i alt 10 %, både med hensyn til antal og vægt pr. bundt, ikke opfylder ovenstående krav, for så vidt angår:

— størrelse med en afvigelse på maksimalt 1 centimeter i længde og 2 millimeter i diameter

— asparges med hule skud eller med mindre revner og/eller begyndende blomstring (= let åbnet skudspids)

Følgende sorter anvendes: Andreas, Avalim, Cumulus, Darbella, Dariana, Darlise, Emma, Eposs, Grolim, Gynlim, Herkolim, Obelisk, Orane, Ramada, Rambo, Rapsody, Ravel, Thielim, Vilmorin 26, Vilmorin 31 og Vitalim. På initiativ af sammenslutningen kan der introduceres nye sorter i henhold til den revisionsprocedure, der er fastlagt i varespecifikationen, forudsat at de udviser de ovenfor beskrevne karakteristika for »Asperges du Blayais«.

Listen over sorter fremsendes efter hver ændring til såvel producenterne som til tilsynsorganet og de kompetente tilsynsmyndigheder.

»Asperges du Blayais« sælges friske og hele. De kan udbydes i skrællet tilstand.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Asperges du Blayais« produceres og høstes i det afgrænsede geografiske område, jf. punkt 4.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

Skrælning og pakning kan ske uden for det afgrænsede geografiske område. »Asperges du Blayais« sorteres derimod i det afgrænsede geografiske område, der er henvist til i punkt 4.

Sorteringen giver mulighed for kun at udvælge store og bløde asparges med hvide skud og hvide eller violette skudspidser.

Producenterne er særligt opmærksomme på risikoen for udtørring og sikrer, at vask, sortering og kølig opbevaring sker ved reguleret luftfugtighed. Aspargesens blødhed afhænger i høj grad af dens friskhed og af, at dens naturlige fugtighed bevares.

Der må højst gå 10 timer, fra aspargesen høstes, til den hensættes til kølig opbevaring.

Opbevaring inden salg eller pakning skal ske i et køligt, fugtigt lokale (luftfugtighed på over 80 % og temperatur på 2-7 °C).

Eventuel skrælning sker efter sortering. Aspargesene kan skrælles manuelt eller mekanisk.

3.6. Specifikke regler for mærkning af det produkt, som betegnelsen henviser til

Ud over de obligatoriske oplysninger skal følgende være anført på produktets emballage:

— betegnelsen BGB »Asperges du Blayais«

— EU's BGB-logo.

4. Præcis afgrænsning af det geografiske område

»Asperges du Blayais« produceres og høstes i nedenstående geografiske område:

Gironde : Anglade, Aubie-et-Espessas, Berson, Blaye, Braud-et-Saint-Louis, Campugnan, Cartelègue, Cars, Cavignac, Cézac, Civrac-de-Blaye, Cubnezais, Donnezac, Étauliers, Eyrans, Fours, Gauriaguet, Générac, Lapouyade, Laruscade, Marcenais, Marcillac, Marsas, Mazion, Peujard, Plassac, Pleine-Selve, Pugnac, Reignac, Saint-Androny, Saint-Antoine, Saint-Aubin-de-Blaye, Saint-Caprais-de-Blaye, Saint-Christoly-de-Blaye, Saint-Ciers-sur-Gironde, Saint-Genès-de-Blaye, Saint-Gervais, Saint-Girons-d’Aiguevives, Saint-Laurent-d’Arce, Saint-Mariens, Saint-Martin-Lacaussade, Saint-Palais, Saint-Paul, Saint-Savin, Saint-Seurin-de-Cursac, Saint-Vivien-de-Blaye, Saint-Yzan-de-Soudiac, Salignac, Saugon, Teuillac, Tizac-de-Lapouyade og Virsac.

Charente-Maritime : Bedenac, Boisredon, Bussac-Forêt, Cercoux, Chamouillac, Clérac, Corignac, Courpignac, Mirambeau, Montendre, Saint-Bonnet-sur-Gironde og Souméras.

5. Tilknytning til det geografiske område

Det geografiske områdes egenart

Floden Girondes munding giver regionen Blayais dens særpræg. Flodbredderne består af forskellige geologiske substrater, hvor man dyrker vinstokke på ler- og grusskråninger og asparges i de sandede lavereliggende områder.

Det afgrænsede geografiske område til aspargesdyrkning i Blayais er koncentreret om det sandede geologiske og pedologiske område Périgord. Jordbundens gennemsnitlige sandindhold i området er over 75 %. Sandet har en karakteristisk sort farve og et meget stort indhold af organisk materiale. Der er tale om meget fint sand, der hurtigt opvarmes, et område med naturlig dræning og temperering, som er ideelt til aspargesdyrkning.

Klimaet påvirkes i høj grad af oceanet og flodmundingen og er kendetegnet ved meget milde temperaturer allerede fra marts måned og regelmæssig nedbør mellem marts og juni, aspargesenes vækstperiode.

Dyrkningen af »Asperges du Blayais« er kendetegnet ved systematisk hypning, hvilket gør det muligt at bevare aspargesernes hvide farve, og hypningen kan kombineres med tildækning af bedene, hvilket forstærker de klimamæssige fordele.

Herefter sorteres »Asperges du Blayais« omhyggeligt, idet kun store asparges med hvide skud og en hvid eller violet skudspids i stor størrelse udvælges.

For at bevare kvaliteten af »Asperges du Blayais« skal man være meget omhyggelig med at opbevare dem køligt og bevare den naturlige fugtighed efter høsten. Dette kræver, at de først anbringes på et køligt og derefter koldt sted med en tilstrækkelig lugtfugtighed (luftfugtighed over 80 %, temperatur mellem 2 og 7 °C).

Produktets egenart

»Asperges du Blayais« er kendetegnet ved:

— at skudspidsen smelter i munden

— blødhed og mildhed i hele aspargesens længde, idet stænglen ikke indeholder fibre, og smagen er uden bitterhed. Sloganet for »Asperges du Blayais« har i øvrigt gennem flere generationer været: »De la pointe au talon tout est bon!« (fra skudspids til rod er asparg'sen god)

— en meget tynd skræl.

Produktet er meget blødt og vandigt og kun beskyttet af en meget tynd og fin skræl, hvilket gør aspargesen meget skrøbelig og følsom over for udtørring og håndtering.

Disse karakteristika fremgår klart af flere rundspørger blandt producenter og forbrugere samt af laboratorieundersøgelser foretaget af AGROTEC i 2007.

Årsagssammenhæng

Tilknytningen til oprindelsesstedet for »Asperges du Blayais« er baseret på deres kvalitet.

Aspargesens blødhed, det at skudspidsen smelter i munden, og den fine, tynde skræl på »Asperges du Blayais« opnås gennem aspargesens hurtige vækst og modning, som muliggøres af dyrkningsmetoderne og de naturlige forhold i Blayais.

Kvaliteten af »Asperges du Blayais« er således frugten af et samspil mellem følgende faktorer:

— Et mildt og fugtigt klima, som tempereres af den tætte beliggenhed ved havet og Girondes udløb. Dette skaber de ideelle betingelser for, at aspargesen kan vokse hurtigt. Det milde klima fremmer ligeledes den hurtige vækst og gør det muligt at begrænse aspargesens naturlige indhold af bitterstoffer.

— Den sandede jord er særligt velegnet til aspargesdyrkning og bidrager ligeledes til en hurtig og vedvarende vækst.

— Dyrkningspraksis (hypning, tildækning) samt opbevaringen af de nyhøstede asparges, som forstærker de gunstige klimaforhold, der fremmer aspargesernes modning og vækst.

»Asperges du Blayais« rummer en sand kulturel identitet, der er fast forankret i produktionsregionen, men deres berømmelse strækker sig langt ud over dette geografiske område. De sælges således i hele Frankrig og ligeledes i resten af Europa samt Kina og Japan.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://info.agriculture.gouv.fr/gedei/site/bo-agri/document_administratif-e672d74b-c8bd-453c-85a9-bd6a3fbb75d4

(1) EUT L 343 af 14.12.2012, s. 1.